Da Aalborg-spilleren Mads Hoxer blev indskiftet i søndagens sejr over Bahrain, kom Aalborg-spilleren ind til sin blot femte landskamp. Samtidig var det også højrebackens første slutrundeminutter, og de blev forvaltet godt. Det vurderer hans landsholdskollega Simon Pytlick, der er svært begejstret over landsmandens første VM-minutter. - Han klarede det virkelig flot. Han kommer ind og stjæler showet. Jeg synes virkelig, at han præsterer på det niveau, vi også har set fra ham i Aalborg. Han er jo bare en verdensklasse håndboldspiller, fortæller Simon Pytlick. Hoxer fik godt de sidste 12 minutter af 36-21-sejren over Bahrain, og den stærke langskytte noterede sig for tre fuldtræffere. Det må kategoriseres som et succesfuldt indhop, og Hoxer selv glæder sig over sin fine debut. - Det var virkelig fedt. Det havde jeg set frem til, så det var bare fedt at få lov til at komme i gang og få spillet noget håndbold. Er det næsten svært for en nordjyde som dig at sætte ord på? - Ja, det synes jeg egentlig, at det er. Det er det største, man har prøvet, så det er klart, at det er så fedt, at det kan være svært at beskrive, hvor stolt man egentlig selv bliver, forklarer Hoxer uddybende. Det er ikke utænkeligt, at der er mere spilletid i vente for Hoxer snarligt. I hvert fald er Danmark allerede nu klar til mellemrunden, men Tunesien venter fortsat i den sidste gruppekamp tirsdag.

Referat:
Mads Hoxer udnyttede sin begrænsede spilletid godt i søndagens storsejr, og det er ikke gået ubemærket hen.